Свята “Багач”

 В : Вось і лета сышло,

 Адспявалі калоссі,

 Цяжка мне заўважаць,

 Як з’яўляецца восень.

 Непрыкметна зусім –

 Праплыве павуцінай,

 Гляне жоўтым лістком

 З-пад зялёнай хусцінкі

 Зачаруе агнём

 Маладзенькай рабіны,

 На адлёце крылом памахае бусліным.

 А пасля, а пасля…

 Ліст апошні сарвецца

 Ды не знаю чаму

 Ты мне, восень, па сэрцу?

В: Ой, Восень мая, Восень сцюдзёная!

* Чаго ж ты раненька захаладалася?

Восень: А я не раненька, а я не позненька! Як мая пара прыйшла, лісточак апаў, зямельку услаў!

Дз: Восень, Восень! Прывітанне!

* Рады мы тваім дарам!
* У цябе мы запытаем:
* Што прынесла, Восень, нам?

В: Я прынесла вам мукі.

Дз: Значыць будуць піражкі!

В: Я прынесла грэчкі!

Дз: Будуць перапечкі!

В: Буракоў, капусты, круп…

Дз: Будзе боршч і будзе суп.

В: Ці рады вы грушам?

Дз: На зіму насушым…

В: Ну а яблыкі, што мёд!

Дз: На варэнне, на кампот!

В: Я прынесла мёду!

Дз: Поўную калоду! Ты і яблык, ты і мёду, ты і хлеба нам дала. – Ну, а добрае надвор’е ты для нас не прыпасла?

В: Я пашлю вам дожджык з неба!

Дз: Не, не хочам, нам не трэба. Дожджык не перашкаджай, мы збіраем ураджай.

* Будзе ў нас багаты год,

прынясе нам шмат прыгод.

Гаспадыня: Гэй, Рыгор! Каб цябе качкі затапталі! І дзе ж ты падзеўся?

Рыгор: Я тут, мая ясачка!

Г: Дзе ж цябе носіць? Ты падрыхтаваўся?

Р: А што, мая ясачка?

Г: Як што? Жнейкі ўжо вяртаюцца з работы…О, чуеш, спяваюць

Песня “Чыё ж гэта поле?”

Жнейкі: Добры дзень наша гаспадыня!

Г: Добры дзень, жнейкі маладыя!

Р: Добры дзень жыту яравому, зярну залатому!

Жнейкі з паклонам перадаюць сноп гаспадару.

Р: Добрае жыта, багатае

Г: Добры ў нас атрымаўся Багач. А зараз не грэх і пачаставацца.

Г: Хлеб ды соль! Смачна есці!

Р: Ешце, госцейкі, бо без сала куса няма жыцця ў беларуса

Жнейкі: Дзякуй, на смачны кусок знойдзем куток

Г: Чым хата багата, тым і рада. А самая багацейшая хата тая, у якой гучаць песні

Песня “А я ў печы не паліла”

Вядучая. Восень! Я думаю, памыляюцца тыя, хто бачыць у восені толькі адно заміранне жыцця. Здаецца, гэта не так. Жыццё ў гэту пару не замірае, бо закладваецца аснова будучага ўраджаю. Нездарма кажа беларуская прыказка: “Прыйшоў багач – кідай рагач, бяры сявеньку – сей памаленьку”.

 Вось і мя сягоння, восеньскім днём, сабраліся тут, каб адзначыць свята Багач. Ад Іллі мы збіралі ўраджай, спраўляючы зажынкі, дажынкі і вось, нарэшце – Багач.

 У мінулым людзі адзначалі яго тады, калі апошні сноп быў дажаты. Сноп урачыста прыносілі ў хату, абмалочвалі, зерне ссыпалі ў лубку. Затым устаўлялі свечку і запальвалі яе. Такім чынам рабіўся багач, які заносілі ў кожны двор, тым самым жадаючы багацця. Багач, згодна з павер’ем, забяспечваў ніву жытам і прыносіў у хату дастатак і шчасце.

 Хлеб – усяму галава! Ён адыгрываў ролю не толькі як найпершы прадукт харчавання, але і як носьбіт чарадзейнай сілы, здольны забяспечыць ураджай і захаваць яго. Увогуле сяляне з вялікай павагай адносіліся да хлеба. І зараз нам цяжка ўявіць наш стол без духмянага бохана, розных булак і пірагоў.

 Як кажа беларуская прыказка, “Не радзіцца хлеб без працы”. Доўгі шлях цяжкай работы трэба пераадолець, каб духмяны хлеб ляжаў у нас на стале.

 Зараз я хачу вас запрасіць у падарожжа па жніўных палях. Пачынаецца жніво з зажынак, калі гурт выходзіць на поле, каб зжаць першы сноп.

 Гаварыла поле шырокае, жыта ядранае:

 Жнейкі, жнейкі мае маладыя,

 Сярпы залатыя,

 Прыходзьце да мяне заўтра рана,

 Каб я недажалым нестаяла,

 Не хачу я ў полі стаяці,

 Апошнімі каласамі махаці,

 А толькі хачу ў полі – стагамі,

 А ў гумне – капамі.

Песня “Пасылала мяне маці”

 Пасля зажынак пачыналася жніво, якое вядзе нас да дажынак. Дажынкі – гэта сапраўднае свята. Пакуль жнеі дажыналі жыта, дзяўчаты плялі вянок з каласоў і палявых кветак. Вянок надзявалі на галаву самай прыгожай дзяўчыне і, узяўшы апошні дажынкавы сноп, з песнямі вярталіся ў вёску.

 Каціўся вянок з поля,

 Прасіўся снапок да пакоя:

 “Я ў полі настаяўся,

 Мяне ветрык намахаўся,

 А дожджык накрапіўся,

 Я на бок каласом нахіліўся”.

 Дакаціўся вянок з поля,

 Дапрасіўся снапок да пакоя.

 Адспявалі дажынкі. Сабраўшы з палёў ураджай, мы вас запрашаем на свята Багач.

 Як казалі раней, на Багачовы фэст збіраецца люд з розных вёсак. Сваякі едуць да сваякоў, родныя да родных, знаёмыя да знаёмых. Пачынаюцца вясёлыя гульні з песнямі, жартамі, танцамі і загадкамі. Я таксама хачу загадаць вам загадкі:

 Было жоўтым, вырасла зялёным, сонца пацалавала – зноў жоўтым стала. (Жыта)

 На коліку сем саколікаў, кожны ў капотачцы. (Авёс)

 Задраўшы чупрыну, ляцеў у адрыну. (Ячмень)

 Тясячу браткоў адным поясам падперазаны. (Сноп)

 У каго вусы даўжэй, чым у пана? (Ячмень)

 Пад ліпавым кустом мяцеліца мяце. (Муку сеюць на сіта)

Вядучая. Радуюць сэрца

 Збожжа і травы.

 Дзень мой праменны,

 Дзень мой ласкавы!

 Водар хваёвы,

 Сіняе неба,

 Кожнае ранне

 Рады я хлебу.

 Ах, як прывабна ён выглядае…

 Я перад хлебам шапку здымаю…

 Як нагляджуся, дык прыгадаю

 Поле без краю кожнага краю;

 Тых, хто на полі з лецейка ў лета…

 Дзякуй ім, родным,

 Дзякуй за гэта!

Вядучая. Адведаўшы багачовага каравая, хай прыбудзе вам моцы, каб спрытныя ногі былі, каб дужыя рукі былі, каб хваробы абміналі. Хай у вашай хаце заўжды будзе мір і спакой, а на стале свежы духмяны хлеб.

 Шчасця і дабрабыту, здароўя і поспеху!

 Да сустрэчы!

Жнейкі: Трэба ўжо несці багача да іншых двароў. Павесяліліся і досыць!

Гаспадыня: Не, даражэнькія, так справа не пойдзе… Трэба Багача правесці весела, як і сустрэлі. А ну, заспяваем, даражэнькія! Грай, музыкант!

Гучыць песня “Жыта ў полі”…